ธปท.คาดน้ำท่วมฉุดจีดีพี0.2%
ธปท.เผยเศรษฐกิจ เดือน ต.ค. ชะลอตัว คาดน้ำท่วมฉุดจีดีพี 0.2%แต่ภาพรวมปี53ยังโตตามเป้า7.3-8%
30 พ.ย. 2553

ธปท.เผยเศรษฐกิจ เดือน ต.ค. ชะลอตัว คาดน้ำท่วมฉุดจีดีพี 0.2%แต่ภาพรวมปี53ยังโตตามเป้า7.3-8%
นายเมธี สุภาพงษ์ ผู้อำนวยการ สำนักเศรษฐกิจมหภาค สายนโยบายการเงิน ธนาคารแห่งประเศไทย (ธปท.) เปิดเผยว่า ปัญหาน้ำท่วมส่งผลกระทบต่อการขยายตัวของผลิตภัณฑ์มวลรวมในประเทศ (จีดีพี) ในปี 2553 ในอัตรา 0.2% หรือคิดเป็นมูลค่า 20,000 ล้านบาท อย่างไรก็ตาม เชื่อว่าภาพรวมทั้งปีจีดีพียังขยายตัวได้ตามกรอบที่ 7.3-8%ขณะที่ตัวเลขเศรษฐกิจในเดือนต.ค.แม้จะชะลอตัวเมื่อเทียบกับเดือนก่อนหน้า แต่ก็ยังมีอัตราการขยายตัวต่อเนื่อง โดยเฉพาะในส่วนของภาคการท่องเที่ยว
สำหรับแรงส่งของเศรษฐกิจไทยในช่วงต่อไปยังมาจากปัจจัยพื้นฐานของประเทศ โดยมาจากปัจจัยภายในไม่ว่าจะเป็นการเพิ่มขึ้นของรายได้ภาคการเกษตร การจ้างงาน และการใช้จ่ายของภาครัฐส่วนตัวเลขเงินทุนไหลเข้าในช่วงเดือนต.ค.พบว่ามีเงินไหลเข้าสุทธิ 3,877 ล้านดอลลาร์ โดยมีเงินไหลเข้ามาในส่วนของภาคการธนาคารสูงถึง 4,155 ล้านดอลลาร์
สาเหตุหลักที่มีเงินไหลเข้ามายังภาคการธนาคารเป็นจำนวนมาก เนื่องจากผู้ประกอบการส่งออกมีการทำประกันความเสี่ยง (เฮดจิ้ง) มากขึ้น เพื่อป้องกันความผันผวนของค่าเงินบาท ทำให้ธนาคารพาณิชย์ไทยมีการนำเข้าเงินดอลลาร์มากขึ้น ซึ่งทำให้ตัวเลขเงินไหลเข้าภาคการธนาคารสูงอย่างเห็นได้ชัด